**Tööelu ja töötamine 1990. aastate Eestis**

Küsimusleht nr 240

Eesti Vabariigi taasiseseisvumisest on möödas üle veerandsajandi. See on olnud kiirete muutuste aeg, eriti 1990. aastatel. Eesti Rahva Muuseum soovib jäädvustada Eesti inimeste tööelu muutumise 1990. aastatel. Statistika toob esile, et aastaks 1995 oli kaks kolmandikku Eesti inimestest vahetanud töökohta ning paljude tööelu muutus ka siis, kui ametikoht jäi samaks. Igaühel on oma kogemused ja mälestused tööelu muutumisest nii linnas kui maal: kellel riigiettevõtte või kohaliku omavalitsuse asutuse muutumisest, kellel tööst ühisettevõttes või ise ettevõtjana.

Oleme huvitatud lugudest, mis kirjeldavad, kuidas muutus 1990. aastatel teie tööelu, kuidas majandus- ja poliitikaelus toimunu muutused mõjutasid teie elukäiku. Küsimusleht on mõeldud mälestuste kirjutamist pigem abistama kui juhendama. Võite keskenduda vaid mõnele küsimuslehe valdkonnale või kirjutada teemadel, mis puudutavad nimetatud ajajärku, kuid millest küsimuslehes ei ole juttu tehtud.

Eesti Rahva Muuseum on väga tänulik ka fotode, videote ja esemete eest, millel kajastub Teie töökoht, kolleegid, töökaaslased, vaba aeg või muud teemad, mis illustreerivad Teie kirjapandut. Kogutud tööd on mõeldud kasutamiseks ainult teaduslikul otstarbel ja muuseumi arhiivis säilitamiseks. Vajadusel tagatakse vastajatele anonüümsus ning esemed ja fotod tagastatakse.

**Palume kirjapaneku juurde lisada ka teie isikuandmed:**

* nimi ja perekonnanimi (soovi korral võite jääda anonüümseks, aga märkige sel juhul oma sugu)
* sünniaeg ja -koht
* haridus, eriala, elukutse ja erinevad ametid
* elukoht
* e-post või telefon

Lisainfo:

Agnes Aljas, teadussekretär, küsimuslehe autor

agnes.aljas@erm.ee

Tiina Tael, peaarhivaar

736 3062, tiina.tael@erm.ee

**Kaastööd saata 1. augustiks 2018 aadressil:**

Tiina Tael

Eesti Rahva Muuseum

Muuseumi tee 2, 60532 Tartu

E-post: tiina.tael@erm.ee

**Töö biograafia.** Palun tutvustage oma elukäiku, haridusteed, kutseõpinguid. Kuidas leidsite esimese töökoha? Milline oli teie töökoht 1980. aastate lõpus ning millised olid järgmised?

**Töö leidmine.** Kas puutusite kokku tööotsingutega, töökuulutustele vastamisega, kandideerimisega? Kuidas leidsite uue töökoha? Kas olete olnud töötu ja kuidas selle olukorra lahendanud või abi saanud?

**Tööaeg.** Millised olid teie tööülesanded (sh tööaeg, koormus)? Millised muutused toimusid selles 1990. alguses või teises pooles? Kas esines ületunnitööd, kodus töötamist? Kuidas muutus töö kontrollimine, vastutus, kuidas mõõdeti tööga hakkamasaamist? Millal saabus rutiin ja millised olid suuremad ootamatused? Kuidas tööelu mõjutas aja pühendamist perele?

**Töömaailm.** Kuidas muutus töökoht, kontor? Kas mäletate oma esimest arvutit? Millised teised uued töövahendid tulid kasutusele (seadmed, programmid vm)? Kuidas mõjutasid need töötegemist? Millised olid töökohas olmeruumid (kus lõunatati või peeti kohvipausi)? Kas teie töökohas tegutses ametühing? Kas tuli ette, et tööajal aeti isiklikke asju või kasutati töövahendeid isiklikul otstarbel?

**Uus amet.** Kuidas ja mis asjaoludel valisite uue töökoha? Kas pidite töö tõttu reisima Eestis või välismaal? Kas käisite koolitustel ja õppisite uusi oskusi? Millised uued ametid tekkisid teie valdkonnas (näiteks müük, turundus, IT vm)? Milliseid ameteid peeti tulutoovateks? Meenutage uusi ameteid ja oskusi.

**Palk ja boonused.** Millised olid teie sissetulekud? Kui suure osa moodustas teie töötasust palk ja kui suure muud sissetulekud? Mida kuupalga eest võis osta, kas palgast piisas äraelamiseks? Kas lisaks põhitöökohale oli teil ka mõni teine töökoht, tegevus? Kas puutusite kokku „mustalt“ töötamisega, ümbrikupalgaga, ajutiste töölepingutega? Kas töökoha kaudu oli võimalik saada muid hüvesid (preemiad, auhinnad, soodustused)?

**Suhted.** Millised olid teie suhted vahetu ülemusega? Millised olid suhted kolleegide vahel töökohal? Kuidas muutusid suhted erinevate põlvkondade vahel? Kas teil oli kolleegide hulgas sõpru? Kuidas lahendati konflikte? Kas ja milliseid kollektiivseid üritusi teie töökohal korraldati (suvepäevad, jõulupeod vm) või kas tähistati kolleegide isiklikke tähtpäevi (sünnipäevad, abiellumine, lapse sünd, puhkusele minek)? Milline oli suhtumine nendesse üritustesse? Kui palju suheldi kolleegidega väljaspool tööaega? Kas ja milliseid anekdoote, juhtumeid elust räägiti ja kes armastas neid rääkida?

**Oma ettevõtte asutamine.** Miks otsustasite alustada eraettevõtlusega? Millised protseduurid tuli selleks läbida? Millise valdkonna valisite ja miks? Kuidas leidsite stardikapitali, töötajad, kliendid, tööruumid, tooraine, müügivõimalused? Kui pikad olid tööpäevad? Kuidas suhtus perekond ettevõtlusesse, kas perekond toetas teid firma loomisel ja tegutsemises? Meenutage esimest edukat tehingut, pangakogemusi, laenu saamist, ettevõtte kodulehte, messi, äriplaani, pankrotti jpm. Kas puutusite kokku müügi ja vahendamisega välismaalt?

**Ühisettevõte, erastamine, maareform.** Kuidas moodustati ühisettevõte ja miks? Kuidas toimus erastamine? Kas olite ka ise omanik? Kuidas muutis see asutuse töökorraldust, arengut, otsustamisõigust, aruandlust? Millistesse valdkondadesse investeeriti ja mida peeti ebaperspektiivikaks? Kuidas uuendati tootmist, tegevust, teenuseid? Kuidas leiti uut turgu, töötajaid? Mis soodustas arengut ja mis pärssis võimalusi areneda?